ICC เล็งซื้อ Big lot หุ้น WACOAL ภายในเดือนนี้
ICC เตรียมซื้อ Big lot หุ้น WACOAL เพิ่มอีก 2 แสนหุ้น ที่ราคา 50.25 บ. รวมมูลค่า 10.05 ลบ. ภายในเดือนนี้ โดยจะเป็นการซื้อหุ้นจาก "บ.เอราวัณสิ่งทอ" ส่งผลให้ถือหุ้นใน WACOAL เพิ่มเป็น 5.09% จากเดิม 4.93% 
26 ส.ค. 2558

บริษัท ไอ.ซี.ซี. อินเตอร์เนชั่นแนล จำกัด (มหาชน) หรือ ICC ระบุว่า ที่ประชุมคณะกรรมการบริษัทเมื่อวานนี้ (25 ส.ค.) เห็นควรให้ซื้อหุ้นบริษัท ไทยวาโก้ จำกัด (มหาชน) หรือ WACOAL ผู้ผลิตชุดชั้นในสตรีจำนวน 2 แสนหุ้น ที่ราคาหุ้นละ 50.25 บาท คิดเป็นมูลค่ารวม 10.05 ล้านบาท
โดยเป็นการซื้อจากบริษัทเอราวัณสิ่งทอ จำกัด ผ่านตลาดหลักทรัพย์แห่งประเทศไทย ผ่านรายการซื้อขายรายใหญ่ (Big Lot) ภายในเดือนส.ค. ซึ่งจะทำให้ ICC ถือหุ้นใน WACOAL เพิ่มเป็น 5.09% จากเดิมที่ 4.93% โดยการลงทุนดังกล่าวเพราะเห็นว่าเป็นบริษัทที่มีฐานะมั่นคง มีผลประกอบการดี และจ่ายเงินปันผลมาตลอด
นอกจากนี้คณะกรรมการบริษัทยังเห็นควรให้ลงทุนเพิ่มในบริษัท ไหมทอง จำกัด ซึ่งประกอบธุรกิจผลิตและจำหน่ายเสื้อผ้าสำเร็จรูป จำนวน 674,250 หุ้น ราคาหุ้นละ 100 บาท รวมเป็นเงิน 67.43 ล้านบาท ภายในเดือน ก.ย. ส่งผลให้ถือหุ้นในไหมทอง เพิ่มเป็น 53.14% จากเดิมที่ 27.90% ซึ่งจะทำให้บริษัทได้รับผลตอบแทนในรูปเงินปันผล อีกทั้งยังเป็นการเพิ่มสัดส่วนการลงทุนในบริษัทที่เป็น Supply Chain ที่สำคัญของบริษัทสำหรับสินค้าเสื้อผ้าสตรีด้วย